《送吴叙浦》
宋代·赵蕃

生年月日虽则同，学而闻道莫比踪。
学而闻道胡不庸，咎且不免宁论功。
一官俯首蛮貊中，几年积弊频年凶。
去奸植善扶疲癃，我所目见非闻风。
孰持黄诏来自东，谓君违天合君冲。
天家误听州家谬，历计月日曾未充。
使家熟视州家惜，万里君门谁为通。
学而闻道要有用，达岂吾泰穷何穷。
君之授受远有宗，湘水浩浩湘山雄。
龙门当日谓不遇，尹杨亦到明光宫。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。